Jondor tumanida o‘zaro futbol o‘ynagan ikki qishloq fuqarolari o‘rtasida ommaviy mushtlashuv sodir etilgan. Holat yuzasidan tergovga qadar tekshiruv ishlari o‘tkazilmoqda. Foto: IIB axborot xizmati Ijtimoiy tarmoqlarda Buxoroda ommaviy mushtlashuv bo‘lgani haqidagi xabarlar tarqaldi. Buxoro viloyat IIB holat yuzasidan munosabat bildirdi. Ma’lum qilinishicha, voqea 5 fevral kuni Jondor tumanida sodir bo‘lgan. Nurafshon mahallasidagi stadionda Tobagar va Chandir qishloqlari fuqarolari o‘zaro futbol o‘ynagan. O‘yin vaqtida janjal yuzaga kelgan. Hozirda fuqarolarning shaxsiga aniqlik kiritish hamda ularning xatti-harakatlariga qonuniy baho berish maqsadida Buxoro viloyati IIB hamda Jondor tumani IIB xodimlari tomonidan tezkor surishtiruv va tergovga qadar tekshiruv harakatlari olib borilmoqda.